Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2022/C 390/10)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Cotești«

PDO-RO-A1577-AM03

Meddelelsesdato: 15. juli 2022

BESKRIVELSE AF OG BEGRUNDELSE FOR DEN GODKENDTE ÆNDRING

Tilføjelse af fakultative mærkningsoplysninger

Varespecifikationen er blevet suppleret med yderligere bestemmelser om medtagelse på etiketterne af fakultative udtryk, der henviser til visse produktionsmetoder (anvendelse af udtryk, der henviser til metoder, der anvendes i hele verden for at give vine særlige organoleptiske egenskaber, som er attraktive for forbrugerne, med hensyn til kvalitet, lagring og ældning).

Kapitel V i produktionsspecifikationen og punkt 9 i enhedsdokumentet ændres.

ENHEDSDOKUMENT

1. Betegnelse(r)

»Cotești«

2. Type geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

1. Analytiske og organoleptiske egenskaber for vine på markedsføringstidspunktet

KORT BESKRIVELSE

Fetească albă — fin vin, aromatisk neutral. Ved gæring ved lave temperaturer kan den udvikle visse gæringsaromaer.

Fetească regală — livlig og beroligende på samme tid med en delikat æblearoma og blomsternoter.

Galbenă de Odobești — delikat aroma, en vin med lavt potentielt alkoholindhold.

Tămâioasă românească — har en fyldig aroma i sine første år og en aroma af søde roser. Med lagringen får den en aroma af moskus, rosiner, honning og krydderier.

Șarbă — citrusfrugter, livlige urtenoter med friskhed, blomsteraromaer af rose og basilikum.

Frâncușa — vin med moderat alkoholindhold og neutral karakter.

Crâmpoșia — hvidgullig farve med grønlige nuancer og en diskret aroma af frisk frugt.

Riesling — neutral smag.

Sauvignon — tørre vine med mellemhøjt eller højt syreindhold, en markant friskhed, urtenoter, aromaer af sødlige tropiske frugter og ofte en aroma af vinblomster.

Chardonnay — forskellige aromaer, f.eks. neutrale, smøragtige og tropiske. På grund af syreindholdet er det en meget god råvare til mousserende vin.

Generelle analytiske kendetegn Maksimalt totalt alkoholindhold (i % vol.) 15 Minimalt virkeligt alkoholindhold (i % vol.) 9 Minimalt totalt syreindhold 3,5 g/l udtrykt i vinsyre Maksimalt indhold af flygtige syrer (i meq/l) 20 Maksimalt totalt svovldioxidindhold (i mg/l) 250

2. Analytiske og organoleptiske egenskaber for vine på markedsføringstidspunktet

KORT BESKRIVELSE

Fetească neagră — afdæmpet karakter. Fremstillingsprocessen, der har til formål at opnå halvtøre og halvsøde vine, fremhæver den særlige aroma af soltørrede blommer. De unge vine har en violetrød farve.

Băbească neagră — potentielt alkoholindhold på 10-11 % vol.

Cabernet Sauvignon — egnet til modning og lagring, aromatisk med vilde skovagtige noter, aromaer af grøn peberfrugt og solbær.

Merlot — mellemfyldig, dominerende aromaer af hindbær, blommer og solbær. Den foretrukne sort til forskæring hovedsagelig med Cabernet Sauvignon.

Pinot noir — som ung har vinen noter af kirsebær, blommer og jordbær (modne, røde frugter). Efterhånden som den modnes, får den noter af rosiner, hø, tobak, læder, svampe og sort peber samt en gennemsigtig rødbrunlig farve.

Syrah — vin med en kraftig smag af sorte skovfrugter, krydderier, lakrids, mørk chokolade og peber. Dens fyldighed ligger over gennemsnittet, og den har normalt et højt tanninindhold, hvilket gør den til en perfekt ledsager til krydret mad, lam og vildt. I vinfremstillingsprocessen fungerer den normalt godt som en selvstændig druesort, men kombineres meget ofte med andre sorter, normalt Cabernet Sauvignon eller Merlot, hvilket resulterer i en elegant vin med en bemærkelsesværdig lang levetid.

Den har et højt sukkerindhold, et højt alkoholindhold og en kraftig rød farve, nogle gange med let blåligrøde toner. Den er intens med komplekse aromaer af peber, sorte kirsebær og friske skovfrugter og har en afbalanceret syrlighed og en fløjlsblød tekstur.

Generelle analytiske kendetegn Maksimalt totalt alkoholindhold (i % vol.) 15 Minimalt virkeligt alkoholindhold (i % vol.) 9 Minimalt totalt syreindhold 3,5 meq/l Maksimalt indhold af flygtige syrer (i meq/l) 20 Maksimalt totalt svovldioxidindhold (i mg/l) 250

5. Ønologiske fremgangsmåder

5.1. Særlige ønologiske fremgangsmåder

1. Ønologiske fremgangsmåder

Særlig ønologisk fremgangsmåde

Hvidvin og rosévin kan fremstilles af sorterne Pinot gris og Traminer roz afhængigt af producentens teknologiske valg.

5.2. Maksimalt udbytte

1. Sauvignon, Pinot gris, Chardonnay, Muscat Ottonel og Traminer aromat

14 000 kg druer pr. hektar

2. Tămâioasă românească, Busuioacă de Bohotin og Traminer roz

14 500 kg druer pr. hektar

3. Fetească albă, Riesling de Rhin, Băbească gri, Crâmpoșie selecționată, Șarba, Băbească neagră, Burgund mare, Cadarcă og Negru Aromat

15 500 kg druer pr. hektar

4. Fetească regală, Riesling italian, Aligote, Frâncușă, Galbenă de Odobești, Mustoasă de Măderat, Plăvaie og Furmint

18 000 kg druer pr. hektar

5. Syrah

21 500 kg druer pr. hektar

6. Fetească neagră, Cabernet Sauvignon, Pinot noir og Merlot

17 500 kg druer pr. hektar

7. Hvid- og rosévin

135 hl pr. hektar

8. Rødvin

130 hl pr. hektar

6. Afgrænset geografisk område

Vrancea amt — Kommuner: Vârteşcoiu, Câmpineanca, Pietroasa, Faraoanele, Râmniceanca, Beciu, Pietroasa og Olteni — Kommuner: Broşteni, Căpătanu, Pituluşa og Arva — Kommuner: Cârligele, Dălhăuţi, Bonţeşti og Blidari — Kommuner: Coteşti, Budeşti, Valea Coteşti og Goleştii de Sus — Kommuner: Urecheşti, Popeşti og Tercheşti — Kommuner: Dumbrăveni, Dragosloveni, Cândeşti, Alexandru Vlahuţă og Dumbrăveni — Kommuner: Bordeşti og Bordeştii de Jos — Kommuner: Tâmboeşti, Slimnic, Trestieni, Pietroasa, Pădureni og Obrejiţa — Kommuner: Slobozia Bradului, Sihlea, Coroteni, Valea Beciului, Cornetu og Olăreni — Kommuner: Slobozia Ciorăști, Jiliște og Armeni

Buzău amt — Kommuner: Grebănu, Zăplazi, Livada, Livada Mică, Plevna og Homești — Kommuner: Podgoria, Oraţia, Coţatcu og Tăbăcari — Kommuner: Topliceni og Răduceşti

7. Druesorter

Aligoté B — Plant de trois, Plant gris, Vert blanc og Troyen blanc

Burgund Mare N — Grosser Burgunder, Grossburgunder, Blaufrankisch, Kekfrankos, Frankovka og Limberger

Busuioacă de Bohotin Rs — Schwarzer Muscat, Muscat fioletovâi, Muscat violet cyperus og Tămâioasă violetă

Băbească gri G

Băbească neagră N — Grossmuttertraube, Hexentraube, Crăcana, Rară neagră, Căldăruşă og Serecsia

Cabernet Sauvignon N — Petit Vidure og Bourdeos tinto

Cadarcă N — Schwarzer Kadarka, Rubinroter Kadarka, Lugojană, Gâmză og Fekete Budai

Chardonnay B — Gentil Blanc og Pinot Blanc Chardonnay

Crâmpoşie selecţionată B

Fetească albă B — Păsărească albă, Poama fetei, Mädchentraube, Leanyka og Leanka

Fetească neagră N — Schwarze Mädchentraube, Poama fetei neagră, Păsărească neagră og Coada rândunicii

Fetească regală B — Königliche Mädchentraube, Königsast, Királyleányka, Dănășană og Galbenă de Ardeal

Frâncuşă B –– Vinoasă, Mildweisser, Mustoasă de Moldova og Poamă creaţă

Furmint B — Furmin, Şom Szalai og Szegszolo

Galbenă de Odobeşti B –– Galbenă de Căpătanu, Galbenă Uriaşă og Galbenă

Merlot N — Bigney rouge

Muscat Ottonel B — Muscat Ottonel blanc

Mustoasă de Măderat B — Lampau, Lampor, Mustafer, Mustos Feher og Straftraube

Negru Aromat N

Pinot gris G — Affumé, Grau Burgunder, Grauburgunder, Grauer Mönch, Pinot cendré, Pinot Grigio og Ruländer

Pinot Noir N — Blauer Spätburgunder, Burgund mic, Burgunder roter og Klăvner Morillon Noir

Riesling de Rhin B — Weisser Riesling og White Riesling

Riesling italian B –– Olasz Riesling, Olaszriesling og Welschriesling

Sauvignon B — Sauvignon Verde

Syrah N — Shiraz og Petit Syrah

Traminer Roz Rs — Rosetraminer, Savagnin Roz og Gewürztraminer

Tămâioasă românească B –– Rumanische Weihrauchtraube og Tamianka

Şarba B

8. Tilknytning til det geografiske område

8.1. Oplysninger om det geografiske område

Området med den beskyttede oprindelsesbetegnelse Cotești ligger på sydsiden af bakkeområderne i Vrancea øst for Karpaterne og de subkarpatiske bjerge og udgør en fortsættelse af vindistrikterne Panciu og Odobești, der ligger mod nord. Tilsammen udgør de tre de velkendte vindyrkningsområder »Vrancea« eller »Putna«. Området ligger i rækker, der løber fra nord til syd mellem dalene ved floderne Milcov og Râmna. Det ligger oven på den biologiske, jordbundsmæssige og klimatiske overgangszone i bakkeområderne mellem »Câmpia Română« (den rumænske slette) mod øst (højder under 100 m) og den subkarpatiske bue mod vest (højdedragene Deleanu, 698 m, og Căpățânei, 592 m) i en højde på over 300 m.

Bjergart — Vekslende mellem sand og grus i bakkeområderne fra Tidlig Pleistocæn og Mellempleistocæn, der er dækket af en kappe af ler- og løssholdigt sediment. Denne kontinentale pleistocænaflejring ligger oven på marint ler, sand og mergelsedimenter fra Pliocæn.

Landskabsrelief — Store, næsten horisontale strækninger mellem floder, der hovedsagelig er eksponeret for solskin på deres sydøst- og østside, selv om de nordlige skråninger også nyder godt af tilstrækkeligt solskin og dermed er egnede til dyrkning af vinstokke, hvilket forklarer det store antal vinmarker.

Klima — Den skovsteppe, der findes i dette område, skaber netop gode betingelser for dyrkning af druesorter af høj kvalitet, hovedsagelig på grund af den megen solvarme og de gunstige nedbørsforhold. Den store strålingsflux og det store antal gennemsnitlige solskinstimer sikrer optimale betingelser for vinstokkenes vækst samt druernes modning og sukkerkoncentration.

8.2. Nærmere oplysninger om produktet samt årsagssammenhæng

Rødvinene har en intens farve, er mellemfyldige med dominerende aromatiske strejf af hindbær, svesker, ribs, kirsebær, jordbær, rosiner, svampe og sort peber med en afbalanceret syrlighed og en fløjlsblød tekstur.

Hvidvinene er friske og har normalt aromaer af citrusfrugter eller tropiske frugter, blomsteraromaer af rose og basilikum, med en frisk smag, optimal syrlighed og undertiden også aromaer af friske grønne æbler.

På grund af jordens surhedsgrad er hvidvinene friske og vinagtige med noter af frisk frugt.

Rødvinene er fløjlsbløde med velintegrerede tanniner på grund af det særlige skovsteppeklima med solvarmeressourcer. Det gennemsnitlige antal solskinstimer sikrer en optimal udvikling af vinstokkene og sukkerkoncentrationen i druerne.

9. Andre vigtige betingelser (emballering, mærkning og andre krav)

Undtagelse vedrørende produktion

Retsgrundlag:

EU-lovgivningen

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Under visse klimatiske forhold, der kombineret med visse sorters potentiale har en positiv indvirkning på udbyttet af beplantninger i det afgrænsede område, er det muligt at forarbejde most og/eller vin med den beskyttede oprindelsesbetegnelse Cotești også uden for det afgrænsede område i det nærliggende område, hvor vindyrkningscentrene har den bedste kapacitet. Det nærliggende område, der i den forbindelse er udpeget til hurtig vinfremstilling, vinfremstilling ved kontrolleret temperatur og gæring ved kontrolleret temperatur for at bevare visse sorters aromatiske potentiale, omfatter følgende kommuner i Vrancea amt: Panciu, Movilița, Odobești, Unirea, Jariștea og Bolotești.

På hvert trin i produktionsprocessen og efter vurdering af det fremstillede produkts karakteristika og kvaliteter kan producenten foretage en omklassificering af vinprodukterne i de produktkategorier, der er fastsat i den gældende lovgivning, for at sikre overholdelsen af reglerne.

Supplerende bestemmelser vedrørende mærkningen

Retsgrundlag:

EU-lovgivningen

Type supplerende betingelse:

Supplerende bestemmelser vedrørende mærkning

Beskrivelse af betingelsen:

Angivelser vedrørende visse produktionsmetoder kan anføres på vinenes etiket på frivillig basis som anført nedenfor:

Angivelserne »fermentat i barrique« (gæret på fad), »maturat in barrique« (lagret på fad), »fermentat în prezența așchiilor de stejar« (gæret med egetræsspåner) og »maturat în prezența așchiilor de stejar« (lagret med egetræsspåner) kan anføres på etiketten som formuleret på rumænsk, eller der kan anvendes udtryk på sprog, der anvendes på internationalt plan, til at oplyse forbrugeren om anvendelsen af samme proces. Følgende udtryk kan anvendes til dette formål:

»Fume« eller »Smoked« eller »Toasted« på engelsk, eventuelt ledsaget af et udtryk, der definerer varmebehandlingsintensiteten for det anvendte egetræ, dvs. »Light«, »Medium« eller »Heavy«.

»Fumé« eller »Fumée« på fransk, eventuelt ledsaget af et udtryk, der definerer varmebehandlingsintensiteten for det anvendte egetræ, dvs. »légère«, »moyenne«, »forte« eller »petite fumée«, »demi-fumé«, »intense fumé«.

Disse angivelser kan anføres på et hvilket som helst andet sprog, der anvendes på internationalt plan, eller på sproget i det land, hvor vinproduktet skal markedsføres, hvis vinproducenten vælger dette, forudsat at det over for forbrugeren angives, at der anvendes en fremgangsmåde, der anvendes i hele verden til at give vinene særlige organoleptiske egenskaber.

For vin, der afsættes efter en lagringsperiode, eller som lagres på bærmen, kan følgende angivelser anføres på vinavlsproduktets etiket: »sur lies«, »bâtonnage« eller »aged on the less« (ikkeudtømmende liste).

Link til produktspecifikationen

https://www.onvpv.ro/sites/default/files/caiet_sarcini_doc_cotesti_modificat_cf_cererilor_96_2017_1836_2017_1423_2019_473_01.03.2022_no_track_changes_0.pdf

(1) EUT L 9 af 11.1.2019, s. 2.